སྤྱིར་ན་བོད་ཡིག་ཁོ་ནར་བརྟེན་པའི་རྩོམ་པ་པོ་ཞིག་གིས་རང་གི་བརྩམས་ཆོས་ལ་བརྟེན་ནས་ཁ་གསོ་དགོས་ན་ཤིན་ཏུ་ནས་དཀའ་བར་གྱུར་ཡོད་པ་ལྟར།ཤེས་ཡོན་པའི་བསྐོས་ཐང་ལ་ཡང་གཡོ་འཁྱོམས་ཆེན་པོ་འབྱུང་བཞིན་ཡོད་པས་རང་གི་རྣམ་དཔྱོད་ཀྱི་རྩལ་རྒུ་ཡོངས་སུ་སྤྲུགས་ནས་དཀའ་ལས་ཆེན་པོ་རྒྱབ་སྟེ་བརྩམས་པའི་དཔེ་ཆ་དག་གི་རིན་གོང་ཆེ་དྲག་ན་སྐྱོན་ཅི་ཡང་མེད་མོད།དཔེ་ཀློག་གི་གོམས་གཤིས་ཆེར་མེད་པའི་མི་རིགས་འདིས་དཔེ་ཆ་མང་པོ་མི་ཉོ་བ་དང་གོང་ཆེ་ན་ལྷག་ཏུ་མི་ཉོ་བས་དཔེ་དེབ་ཀྱི་རིན་གོང་ཆེ་དྲག་ན་རང་གཞན་གཉིས་ཀར་ཕན་ལས་གནོད་ཆེ་བ་འདི་ཤེས་དགོས་པ་ཞིག་རེད།ཁྱེད་ཅག་གིས་ཚོན་མདོག་ཡིན་པ་དང་།ཤོག་བུའི་རྒྱུ་སྤུས་བཟང་སོགས།ད་རུང་དཔེ་ཁང་གིས་རིན་གོང་བཅག་པ་སོགས་བྱས་ཚེ།རིན་གོང་ལ་དེ་ཙམ་ལའང་ང་ཚོར་ཅང་མི་འདུགཟེར་བ་ལྟར་ན།ཁེ་བཟང་ཆེན་པོ་ཞིག་དགོས་པར་འདོད་ཀྱིན་འདུག་པ་ལྟར་འདོད་ཀྱང་རུང་བ་ཞིག་ཡིན་མོད།འུ་ཅག་གི་ཤེས་ཡོན་པ་དག་གིས་ནི་ཁེ་ལས་པ་ལྟར་ཁེ་བཟང་ཆེན་པོ་ལོན་དུས་ཕལ་ཆེར་ཡོད་ནི་མ་རེད།དེ་བས་ཁེ་བཟང་ཆེན་པོར་འདང་རྒྱབ་ཚེ་ལས་ཀ་དེ་ཅམ་འཇོག་བྱེད་རྒྱུ་ལས་ཅང་ཡོད་པ་མ་རེད།དཔེ་ཆ་ལ་བརྟེན་པའི་ཡོང་སྒོ་འདི་ནི་དུས་ཡུན་ཐུང་ཐུང་ནང་ལོན་པ་ཞིག་རྩ་བ་ནས་མིན་པ་དང་།དཔེ་ཆ་བཅོལ་ཡུལ་གྱི་ཚོང་ཁང་དག་གིས་དཔེ་རིན་དུས་ལྟར་མི་སྤྲོད་པ་སོགས་ཀྱི་ཧམ་པས་དེད་ནས་མཐའ་མར་ཕམ་ཁ་ཉོ་མཁན་ནི་རྩོམ་པ་པོ་དག་ཡིན་པ་ལས་གཞན་སུ་ཡང་མིན་མོད།ཡུས་འདི་ཡོངས་ལ་བཤད་ཀྱང་གོ་ནི་མ་རེད།གང་ལྟར་སྐད་ཆ་རྡོག་རྡོག་ནི་རིན་གོང་ཚད་ལྡན་དུ་གཏན་འཁེལ་བྱས་ནས་དཔེ་དེབ་ཀྱི་ཤོག་བུ་སོགས་ཀྱང་དེ་ལྟར་འདེམས་དགོས་པ་ལས།དཔེ་དེབ་ལ་རིན་གོང་གི་ཚོད་ཀྱི་རིན་ཐང་ཞིག་མེད་ཚེ་རྒྱུ་ཆ་བཟང་ཚུལ་མི་རེ་རེ་ལ་བཤད་ས་མེད་པ་འདི་ཡང་སེམས་ལ་འཛིན་དགོས་པ་ཞིག་མིན་འགྲོ།ཇུས་འགོད་ཀྱི་ཆ་ནས་ཤོག་གྲངས་བཀོད་པའི་ཨང་ཀི་ཐོག་མ་ལྔ་ཡིན་པ་འདི་ཡང་བྱིས་པའི་ཀློག་དེབ་ལ་མཚོན་ནས་བཤད་ན་བྱིས་པ་དག་མགོ་འཐོམས་འགྲོ་བ་ཞིག་བཟོས་འདུག་པ་སོགས་ནི་ཁྱེད་ཅག་གིས་ཀྱང་ཤེས་ཡོད་ལས་ཆེ་བས་མི་བཤད།